УСТАВ

на Народно читалище „Трудолюбие-1907”

с.Вардим, общ.Свищов, обл.В.Търново

**Глава първа: ОБЩИ ПОЛОЖЕНИЯ**

Чл.1. Народно читалище „Трудолюбие-1907” е самоуправляващо се българско културно – просветно сдружение, изпълняващо държавни културно – просветни задачи в областта на културата.

Чл.2./1/ Читалището е юридическо лице с нестопанска цел с наименование Народно читалище „Трудолюбие – 1907”.

/2/Всяко писмено изявление на читалището трябва да съдържа неговото наименование, седалище, адрес, данни за регистрация, данъчен номер и БУЛСТАТ.

Чл.3./1/ Читалището е юридическо лице, отделно от членовете си, учредено съгласно разпоредбите на Закона за юридическите лица с нестопанска цел, Закона за Народните читалища, Устава и Решението на Общото събрание.

/2/ Читалището отговаря за задълженията си със своето имущество.

/3/ Членовете на читалището не отговарят за задълженията му. Членовете отговарят за задълженията на читалището само до размера на предвидените в този устав имуществени вноски.

Чл.4 Народно читалище „Трудолюбие – 1907” има за свое седалище и адрес на управление с.Вардим, ул. „Първа” №49, общ.Свищов, обл.Велико Търново.

Чл.5 Читалището е не политическа организация и в неговата дейност могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.

Чл.6 Читалището не е ограничено със срок или друго прекратително условие.

**Глава втора: ЦЕЛИ И ЗАДАЧИ**

Чл.7/1/ Целите на читалището са да задоволява потребностите на гражданите, свързани със:

1.развитие и обогатяване на културния живот, социалната и образователната дейност на жителите от с.Вардим и съседните райони;

2.запазване и развиване на обичаите и традициите на българския народ;

3.разширяване на знанията на гражданите и приобщаването им към ценностите и постиженията на науката, изкуството и културата;

4.възпитаване в дух на демократизъм, родолюбие и общочовешка нравственост;

5.осигуряване на достъп до информация.

/2/ за постигане на целите по ал.1 читалището извършва основни дейности като:

1.уреждане и поддържане на библиотека, читалня и други съвременни форми за информация и разпространение на знания, както и създаване и поддържане на електронни информационни мрежи;

2.развиване и подпомагане на любителското художествено творчество;

3.организиране на школи, кръжоци, курсове, клубове, кино-и видеопоказ, празненства, ритуали, концерти, спектакли, изложби, чествания и младежки дейности;

4.събиране и разпространяване на знания за родния край;

5.създаване и съхраняване на музейни колекции съгласно Закона за културното наследство;

6.предоставяне на компютърни и интернет услуги.

/3/ Читалището може да развива и допълнителна стопанска дейност, свързана с предмета на основната му дейност, в съответствие с действащото законодателство, като използва приходите от нея за постигане на определените в устава цели. Читалището на разпределя печалба. Допълнителната стопанска дейност се изразява в:

1.концертна дейност;

2.отдаване под наем на помещение за провеждане на събрания, концерти, чествания, предизборни кампании;

3.копирни и компютърни услуги за населението.

/4/Читалището няма право да предоставя собствено или ползвано от него възмездно или безвъзмездно:

1.за хазартни игри и нощни заведения;

2.за дейност на нерегистрирани по Закона за вероизповеданията религиозни общности и юридически лица с нестопанска цел на такива общности;

3.за постоянно ползване от политически партии и организации;

4.на председателя, секретаря, членовете на настоятелството и проверителната комисия, членовете на читалището и на членове на техните семейства.

**Глава трета: ЧЛЕНСТВО В ЧИТАЛИЩЕТО**

Чл.8 Членството в читалището е свободно за всички дееспособни граждани без ограничения, щом те работят за постигане на целите на читалището и защитават неговите интереси.

Чл.9./1/ Членовете на читалището са индивидуални, колективни и почетни.

/2/ Индивидуалните членове са български граждани, които са длъжни да спазват устава на читалището, да опазват имуществото на читалището, да участват в читалищната дейност според възможностите си и да не извършват действия, уронващи доброто име на читалището. Те биват действителни и спомагателни:

1.Действителните членове са лица, навършили 18 години, които участват в дейността на читалището, редовно плащат членски внос и имат право да избират и да бъдат избирани;

2.Спомагателните членове са лица до 18 години, които нямат право да избират и да бъдат избирани;те имат право на съвещателен глас. Те заплащат членски внос в намелени размери, съобразно решенията на Общото събрание. Спомагателните индивидуални членове на читалището нямат право да избират и да бъдат избирани в органите за ръководство на читалището.

Чл.10./1/ Кандидатите за действителни индивидуални членове продават писмено заявление до настоятелството на читалището, с което декларират, че желаят да станат членове на читалището, че познават и приемат устава му и ще работят за постигането на неговите цели.

/2/ Кандидатурите се гласуват на заседание на Читалищното настоятелство с обикновено мнозинство на присъстващите на заседанието.

/3/ Приетият действителен индивидуален член на читалището плаща членски внос, определен от Общото събрание.

Чл.11. Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в Общото събрание. Те се приемат по писмено заявление на упълномощен представител на кандидатите за колективно членство и се приемат по реда на чл.10./2/ от този Устав. Юридическото лице представя удостоверение за актуалното състояние със заявлението за членство. Колективните членове могат да бъдат:

1.професионални организации;

2.стопански организации;

3.търговски дружества;

4.кооперации и сдружения;

5.културно – просветни и любителски клубове и творчески колективи.

Чл.12. Лица, които имат особени заслуги към читалището, се обявяват за почетни членове по решение на Общото събрание на читалището, по предложение на Настоятелството или членове на Настоятелството.

Чл.13. На лицата по предходния член се издават специални удостоверения.

Чл.14./1/ Членовете на читалището имат право:

1.да участват в дейността на читалището и в работата на Общото събрание;

2.да бъдат избирани в органите на управление на читалището;

3.да осъществяват контрол върху работата на читалището и органите на управление;

4.да бъдат информирани за дейността на читалището;

5.да получават улеснен достъп до всички читалищни форми на дейност и прояви по ред, определен от Настоятелството.

/2/ Членовете на читалището са длъжни:

1.да спазват Устава на читалището и да работят за постигане на неговите цели;

2.да внасят членския си внос;

3.да работят за увеличаване имуществото на читалището и издигане на неговия обществен авторитет;

4.да участват в работата на читалището.

Чл.15.Членството в читалището се прекратява :

1.с еднократно волеизявление до ЧН;

2.със смъртта или поставянето под запрещение;

3.с изключване;

4.с прекратяването на юридическото лице – член на читалището или на самото читалище;

5.при отпадане поради неплащане на дължимите имуществени вноски.

Чл.16./1/ Отпадането на членството по т. 1,2,4 и 5 се констатира от Настоятелството по документи и с надлежно решение, с което се прекратява членството.

/2/ Отпадането на членството е налице, когато има едногодишно невнасяне на членски внос и неучастие в работата на читалището. Отпадането се констатира от Настоятелството по документи и с надлежно решение, с което се прекратява членството.

Чл.17./1/Решението за изключване се взема от Общото събрание на читалището.

/2/ Изключеният член може да кандидатства за ново членство най-рано една година от датата на изключване.

**Глава четвърта:УПРАВЛЕНИЕ**

Чл.18. Органите на управление на Народно читалище „Трудолюбие -1907” са

1.Общо събрание;

2.Настоятелство;

3.Проверителна комисия.

Чл.19./1/ Върховен орган на читалището е Общото събрание.

/2/ Общото събрание се състои от всички членове на Читалището, имащи право на глас.

Чл.20./1/ Правомощия на Общото събрание:

1.изменя и допълва Устава;

2.избира и освобождава членовете на Настоятелството, Проверителната комисия и Председателя;

3.приема вътрешни актове, необходими за организацията на дейността на Читалището;

4.изключва членове на Читалището;

5.определя основи насоки на дейността на Читалището;

6.взема решение за членуване ли за прекратяване на членство в Читалищното сдружение;

7.приема бюджета на читалището;

8.приема годишния отчет до 30 март на следващата година;

9.определя размера на членския внос;

10.отменя решения на органите на читалището;

11.при избора на членове на настоятелството и проверителна комисия да се съобрази със Закона за предотвратяване и разкриване на конфликт на интереси;

12.взема решение за прекратяване на Читалището;

13.взема решение за отнасяне до съда на незаконосъобразни действия на ръководството или на отделни читалищни членове.

/2/ Решенията на Общото събрание са задължителни за другите органи на Читалището.

Чл.21./1/Редовно Общо събрание се свиква от Настоятелството най-малко веднъж годишно.

/2/Извънредно общо събрание се свиква по решение на Настоятелството, по искане на Проверителната комисия или на една трета от членовете на читалището с право на глас. При отказ на Настоятелството да свика извънредно общо събрание, до 15 дни от постъпването на искането проверителната комисия или една трета от членовете на читалището с право на глас могат да свикат извънредно общо събрание от свое име.

/3/Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по – късно от 7 дни преди датата на провеждането. В същия срок на вратата на читалището и на други общодостъпни места в с.Вардим трябва да бъде залепена поканата за събранието.

/4/Общото събрание е законно, ако присъстват най – малко половината от имащите право на глас членове на Читалището. При липса на кворум събранието се отлага с един час. Тогава събранието е законно, ако на него присъстват не по – малко от една трета от членовете при редовно общо събрание и не по-малко от половината плюс един от членовете при извънредно общо събрание.

/5/Решенията по чл.20, ал.1, т.1,4,10,11 и 12 се вземат с мнозинство най – малко две трети от всички членове. Останалите решения се вземат с мнозинство повече от половината от присъстващите членове.

/6/Две трети от членовете на Общото събрание на читалището могат да предявят иск пред окръжния съд по седалището на читалището за отмяна на решение на Общото събрание, ако то противоречи на закона или устава.

/7/Искът се предявява в едномесечен срок от узнаването на решението, но не по – късно от една година от датата на вземане на решението.

/8/Прокурорът може да иска от окръжния съд по седалището на читалището да отмени решение на общото събрание, което противоречи на закона или устава, в едномесечен срок от узнаването на решението, но не по – късно от една година от датата на вземане на решението.

Чл.22./1/Изпълнителен орган на читалището е настоятелството, което се състои най – малко от трима членове, избирани за срок от 3 години, без роднински връзки помежду им по права и по съребрена линия до четвърта степен.

/2/Правомощия на Настоятелството:

1. свиква Общото събрание;

2. осигурява изпълнението на решенията на Общото събрание

3. подготвя и внася в Общото събрание проект за бюджета на читалището;

4. подготвя и внася в Общото събрание отчет за дейността на читалището;

5. назначава секретаря на читалището и утвърждава длъжностната му характеристика;

6. приема нови членове на читалището въз основа на подадено заявление.

/3/ Настоятелството провежда заседания най – малко един път на три месеца, които се свикват от Председателя или по искане на половината от членовете, отправено до 7 дни преди провеждане на заседанието. Протоколите от заседанията се подписват от всички присъстващи членове на настоятелството.

/4/ Решенията на Настоятелството се вземат с мнозинство, повече от половината от членовете му.

Чл.23./1/ Народно читалище „Трудолюбие – 1907” се представлява от Председател. Той е член на Настоятелството и се избира от Общото събрание за срок от 3 години.

/2/ Правомощия на Председателя:

1. Организира дейността на читалището съобразно Закона, Устава и решението на Общото събрание;
2. Представлява читалището;
3. Свиква и ръководи заседанията на Настоятелството и председателства Общото събрание;
4. Отчита дейността си пред Настоятелството;
5. Сключва и прекратява трудовите договори със служителите съобразно бюджета на читалището и въз основа решение на Настоятелството.

Чл.24./1/ Секретарят на Народно читалище „Трудолюбие – 1907” се назначава по решение на Настоятелството на щатна длъжност по КТ.

/2/ Секретарят:

1. организира изпълнението на решенията на Настоятелството, включително решенията за изпълнение на бюджета;
2. организира текущата основна и допълнителна дейност;
3. отговаря за работата на щатния и хонорувания персонал;
4. представлява читалището заедно и поотделно с председателя;
5. внася предложения и проекти за творческа работа на читалището и Настоятелството;
6. води преките контакти с обществеността, със съставите към читалището, както и с отделните членове на Настоятелството;
7. отчита работата си пред Председателя или пред Настоятелството.

/3/ Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

Чл.25./1/ Проверителната комисия се състои най-малко от 3 /трима/ членове и се избира от Общото събрание за срок от 3 /три/ години.

/2/ Членовете на проверителната комисия не могат да бъдат лица, които са в трудово правни отношения с читалището или са роднини на членове на настоятелството, на председателя или на секретаря на читалището по права линия, съпрузи, братя, сестри, и роднини по сватовство от първа степен.

/3/ проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на Общото събрание.

/4/ При констатирани нарушения, Проверителната комисия уведомява Общото събрание на читалището, а при данни за извършено престъпление - и органите на прокуратурата.

Чл.26. Не могат да бъдат избирани за членове на Настоятелството, на Проверителната комисия, и за секретари лица, които са осъждани на лишаване от свобода за умишлени престъпления от общ характер.

Чл.27. Членовете на настоятелството, включително председателят и секретарят задължително подават декларации за конфликт на интереси.

**Глава пета: ИМУЩЕСТВО И ФИНАНСИРАНЕ**

Чл.28. Имуществото на читалището се състои от право на собственост и от други вещни права, ценни книжа, други права и задължения.

Чл.29./1/ Народно читалище „Трудолюбие – 1907” набира средства от следните източници:

1. членски внос;
2. културно – просветна и информационна дейност;
3. субсидия от държавния и общинския бюджет;
4. наеми от недвижимо имущество;
5. дарения и завещания;
6. помощи от стопански и обществени организации и от физически лица;
7. други приходи.

/2/ Сумите от дарения и помощи се изразходват според волята на дарителя или по решение на настоятелството, ако нямаизрично изразена воля на дарителя.

/3/ Читалищното настоятелство може да награждава изявили се читалищни служители, читалищни деятели и самодейни колективи, допринесли за обогатяване на читалищната дейност и популяризиране името на читалището и общината на регионални и национални конкурси и прегледи.

Чл.30. Читалището не може да отчуждава недвижими вещи и да учредява ипотека върху тях. Движими нещи могат да бъдат отчуждавани, залагани, бракувани или заменени с по-доброкачествени само по решение на Настоятелството.

Чл.31. Читалищното настоятелство изготвя годишен отчет за приходите и разходите, който се приема от Общото събрание. Отчетът за изразходваните от бюджета средства, заедно с отчета за дейността се представят в Община Свищов.

Чл.32./1/ Председателят на читалището ежегодно в изискуемия срок /до 10 ноември/ представя на кмета на Община Свищов предложения за своята дейност през следващата година.

/2/ Годишната програма за развитие на читалищната дейност, приета от Общински съвет, се изпълнява от читалището въз основа на финансово обезпечени договори, сключени с Кмета на община Свищов.

/3/ Председателят на читалището представя ежегодно до 31 март пред Кмета на община Свищов и общинския съвет доклад за съответните читалищни дейности в изпълнение на програмата по ал.2 и за изразходваните от бюджета средства през предходната година.

Чл.33. Счетоводната отчетност се води в пълно съответствие със Закона за счетоводството и приложимото действащо законодателство.

**Допълнителни и заключителни разпоредби**

1. Читалището има кръгъл печат с надпис Народно читалище „Трудолюбие – 1907” с.Вардим, обл.В.Търново.
2. Официален празник на читалището е 24 май – Ден на българската просвета и култура и славянската писменост.

Настоящият Устав на Народно читалище „Трудолюбие – 1907” е приет на редовно Общо събрание на читалището, проведено на 29.03.2010 г., съобразно $34 от ПЗР на ЗИД на Закона за народните читалища, обн. ДВ бр.42 от 2009г. и отменя Устава на читалището, приет от Общото събрание, проведено на 11.05.2009 г.

Същият е подписан в 2 /два/ екземпляра от присъстващите действителни членове на читалището, съгласно приложения списък, представляващ неразделна част от устава.

с.Вардим Председател:…………………..

общ.Свищов /Ив. Пенева/

Секретар:……………………

/Е. Ангелова/

СПИСЪК

Читалищно настоятелство:

1. Сенка Пенчева Добрева –Председател читалище
2. Валентина Кирчева Кирова
3. Даниела Крачунова Иванова
4. Ангел Кръстев Ангелов
5. Магдалена Любомирова Николова

Проверителна комисия:

1.Маргарита Симеонова Николова

2.Таня Иванова Георгиева

3.Атанаска Анчева Тодорова

Секретар читалище:

Росица Маринова Василева